Kavallier animat huwa l-protagonista tal-vidjo ġdid tal-Air Malta dwar is-sigurtà waqt it-titjiriet. Dan il-vidjo ġie mniedi riċentament abbord il-flotot tal-ajruplani Airbus A320 u A319 tal-linja tal-ajru. Fi stqarrija l-Air Malta qalet li b’konformità ma’ linji tal-ajru internazzjonali oħrajn, l-Air Malta bidlet il-vidjo dwar is-sigurtà abbord li tuża ssoltu biex minfloku bdiet turi filmat aktar kreattiv biex tgħarraf lill-passiġġieri dwar is-sigurtà abbord l-ajruplani tagħha. “Is-sigurtà hija l-prijorità ewlenija tagħna. Din is-sena ddeċidejna li nagħtu dehra ġdida lill-vidjo tas-sigurtà tagħna biex nagħmluh aktar attraenti u divertenti għall-udjenza, billi tajnih ton aktar pjaċevoli. Bl-użu ta’ karattru kariżmatiku fir-rwol ta’ Kavallier ta’ San Ġwann, aħna stajna nkomplu nsegwu l-enfasi tal-Air Malta li ssir il-linja tal-ajru tad-destinazzjoni, kif ukoll ambaxxatriċi u gwida għal dak li għandhom x’joffru l-gżejjer Maltin, filwaqt li nkomplu nenfasizzaw element ieħor tal-patrimonju Malti,” qal il-Kap Uffiċjal tal-CargoSystems u tal-Ekwipaġġ, Manuel Agius. Il-vidjo huwa mmirat biex jgħarraf lill-passiġġieri abbord it-titjiriet tal-Air Malta dwar il-karatteristiċi tas-sigurtà tal-ajruplani. Il-kavallier, imlibbes b’armatura kulur il-fidda, jgħaddi mill-proċeduri kollha li jiżguraw is-sigurtà abbord. Il-kavallier l-ewwel juri proċeduri ta’ sigurtà bażiċi li jispjegaw fejn u kif għandhom jitqiegħdu l-bagalji u kif il-passiġġieri għandhom jaqflu ċ-ċinturini tas-sigurtà. Il-vidjo mbagħad jkompli b’aktar informazzjoni dwar x’għandhom jagħmlu l-passiġġieri f’każ ta’ emerġenza, indikazzjoni tal-postijiet għall-ħruġ f’każ ta’ emerġenza u kif għandhom jintużaw il-ġkieket tas-salvataġġ u l-maskri tal-ossiġenu. Il-vidjo jinkludi wkoll ir-regolamenti li ġew approvati riċentament mill-Air Malta li jippermettu lill-passiġġieri jħallu t-telefons ċellulari u t-tablets tagħhom mixgħulin fuq flight mode matul il-ħin kollu tat-titjira.